โบรกฯเชียร์ “ซื้อ” SGP หลังงบ Q2 พลิกกำไร 765 ลบ. ลุ้นครึ่งปีหลังโตต่อรับราคา LPG ขาขึ้น
โบรกฯเชียร์ “ซื้อ” SGP หลังงบ Q2 พลิกกำไร 765 ลบ. ลุ้นครึ่งปีหลังโตต่อรับราคา LPG ขาขึ้น
9 ส.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ เกี่ยวกับหุ้นบริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP หลังมีการรายงานผลการดำเนินงานงวดไตรมาส 2/2561 พลิกมีกำไรสุทธิ 765 ล้านบาท จากปีก่อนขาดทุน 66 ล้านบาท โดยเป็นผลจากรายได้จากการขาย การขนส่ง และการให้บริการที่เพิ่มขึ้น รวมถึงมีกำไรขั้นต้นสูงขึ้นเนื่องจากราคาก๊าซในตลาดโลกปรับเพิ่มขึ้น
โดยไตรมาส 2/2561 บริษัทมีรายได้จากการขาย การขนส่ง และการให้บริการ จำนวน 15,982 ล้านบาท เพิ่มขึ้น 19.52% เมื่อเทียบกับช่วงเดียวกันของปีก่อนที่ทำได้ 13,372 ล้านบาท ซึ่งเป็นผลจากรายได้ธุรกิจจำหน่ายก๊าซ LPG ในต่างประเทศเพิ่มขึ้น เพราะมีปริมาณการขายและราคาขายที่สูงขึ้น ขณะเดียวกันราคาก๊าซ LPG ในตลาดโลกโดยรวมในงวดไตรมาส 2/2561 เฉลี่ยอยู่ที่ 512 เหรียญสหรัฐต่อเมตริกตัน จากไตรมาส 2/2560 เฉลี่ยอยู่ที่เพียง 412 เหรียญสหรัฐต่อเมตริกตัน
ส่วนผลการดำเนินงานงวด 6 เดือนแรกของปี 2561 มีกำไรสุทธิ 866 ล้านบาท ลดลง 19% จากช่วงเดียวกันของปีก่อนที่มีกำไรสุทธิ 1,077 ล้านบาท เนื่องจากมีกำไรขั้นต้นที่ลดลงอย่างมากในช่วงไตรมาส 1/2561 และมีค่าใช้จ่ายในการบริหารที่เพิ่มขึ้น โดยในงวด 6 เดือนแรกของปี 2561 บริษัทมีกำไรขั้นต้น 1,523 ล้านบาท ลดลง 21% จากช่วงเดียวกันของปีก่อนที่มีกำไรขั้นต้น 1,934 ล้านบาท ซึ่งเป็นผลจากการที่กำไรขั้นต้นในไตรมาส 1/2561 ทำได้เพียง 468 ล้านบาท ซึ่งต่ำกว่าช่วงเดียวกันของปีก่อนอย่างมาก ส่งผลให้กำไรขั้นต้นโดยรวมในงวด 6 เดือนแรกลดลง
ด้านนายศุภชัย วีรบวรพงศ์ กรรมการผู้จัดการ SGP เปิดเผยว่า แนวโน้มผลการดำเนินงานในช่วงที่เหลือของปี 2561 คาดว่าจะเติบโตอย่างต่อเนื่อง โดยได้รับปัจจัยบวกจากราคาก๊าซ LPG ที่ยังคงทรงตัวอยู่ในระดับสูง สอดคล้องกับราคาน้ำมันดิบในตลาดโลก รวมไปถึงการขยายตลาดส่งออกใหม่ในต่างประเทศ โดยเฉพาะในส่วนของประเทศจีน มาเลเซีย และประเทศใหม่ในแถบเอเชียตะวันออกที่มีความต้องการใช้ก๊าซ LPG เพิ่มขึ้น ซึ่งทำให้มั่นใจว่ายอดขายในปี 2561 จะทำได้ที่ระดับ 3.5 ล้านตัน เพิ่มขึ้นจากปีที่ผ่านมาอยู่ที่ 3.2 ล้านตัน
ด้านนักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” หุ้น SGP ในราคาเป้าหมายที่ 15 บาทต่อหุ้น โดยบริษัทมีรายได้ในไตรมาส 2/61 ที่ระดับ 15,982 ล้านบาท เพิ่มขึ้น 20% จากปีก่อน และเติบโต 2% จากไตรมาสก่อน จากธุรกิจจำหน่ายแก๊ส LPG ในต่างประเทศ ที่มีปริมาณการขายเพิ่มขึ้นและจากราคาแก๊ส LPG ในตลาดโลก (CP Saudi Aramco) โดยรวมที่สูงกว่าปีก่อน โดยราคาแก๊ส LPG ในตลาดโลกในช่วงไตรมาส 2/61 มีราคาเฉลี่ยประมาณ 512 ดอลลาห์สหรัฐฯ/ตัน เทียบกับไตรมาส 2/60 ที่ 412 ดอลลาห์สหรัฐฯ/ตัน
พร้อมคาดผลประกอบการไตรมาส 3/61 จะดีขึ้นและกำไรอาจเทียบเท่าช่วงเดียวกันของปีก่อนที่กำไรดีมากได้ เนื่องจากปริมาณการขายที่เพิ่มขึ้น และราคาแก๊ส LPG ในตลาดโลก (CP Saudi Aramco) จะอยู่ในเทรนด์ขาขึ้น ช่วงไตรมาส 3-4 ของทุกปี โดยปัจจุบันอยู่ที่ราว $550/ton หลังจากที่พุ่งขึ้นไปทำจุดสูงสุดของปีที่เกือบ $600/ton เมื่อต้นเดือนที่ผ่านมา ซึ่งจะเป็นปัจจัยหนุนให้มาร์จิ้นแก๊สจะยืนสูงต่อเนื่อง นอกจากราคาแก๊สแล้วค่าเงินบาทที่อ่อนค่าลงในช่วงสู่ 33 THB/US$ คาดเป็นอีกปัจจัยที่จะช่วยหนุนกำไรจากธุรกิจในต่างประเทศ จากการแปลงค่าเงินหลังจากเงินบาทอ่อนค่า